ไขข้อสงสัย 3 เหตุผล “การบินไทย” ยกเลิกไฟลต์บินยุโรป เซ่นปากีสถานปิดน่านฟ้า
ไขข้อสงสัย 3 เหตุผล "การบินไทย" ยกเลิกไฟลต์บินยุโรป เซ่นปากีสถานปิดน่านฟ้า
28 ก.พ. 2562

ผู้สื่อข่าวรายงาน กรณีมีกระแสท้วงติงและเรียกร้องให้ บริษัท การบินไทย จำกัด (มหาชน) หรือ THAI (การบินไทย) ดำเนินการเปลี่ยนแปลงเส้นทางบินยุโรป (บินอ้อม) เพื่อลดผลกระทบที่เกิดขึ้นกับผู้โดยสาร ภายหลังประเทศปากีสถาน ประกาศปิดน่านฟ้าอย่างเป็นทางการจนกว่าจะประเมินสถานการณ์ได้
ล่าสุด แอดมินเพจ “อยากเป็นนักบิน” มีการเขียนอธิบายถึงประเด็นการยกเลิกเที่ยวบินของการบินไทยหลังปากีสถานปิดน่านฟ้า ว่า “ปากีสถานปิดน่านฟ้า ทำไมถึงต้องยกเลิกเที่ยวบิน ?? หลายคนคงสงสัยว่าทำไมถึงกับต้องยกเลิก บินอ้อมเอาไม่ได้เหรอ….เหตุผลมีหลายข้อ พี่นักบินขออธิบายในภาษาบ้านๆนะครับ เช่น
1.ใบอนุญาตผ่านทาง(Overflight permit) เวลาเครื่องบินจะบินผ่านแต่ละประเทศ ต้องได้รับอนุญาตก่อนล่วงหน้า ไม่ใช่บินดุ่มๆผ่านไปได้เลย(เหมือนเราขับรถข้ามประเทศ ก็ต้องทำเรื่องผ่านแดนใช่มั้ยครับ) ซึ่งการขออนุญาตผ่านทางนั้น ส่วนใหญ่จะต้องขอกันล่วงหน้านาน ไม่ใช่ขอเดี๋ยวนี้ไปเดี๋ยวนี้ บางครั้งการขอกะทันหันจึงทำไม่ทันหรือเป็นไปได้ยากครับ
ดังนั้นการเปลี่ยนเส้นทางบิน ให้บินผ่านประเทศที่ปกติไม่ได้บินผ่าน จึงอาจทำได้ยากและไม่ทัน และอีกเรื่องที่ตามมาคือค่าผ่านทางอาจแพงขึ้นมากๆอย่างมีนัยสำคัญด้วยก็ได้ครับ
2.ถนนเต็ม (Route Capacity) นี่ก็เป็นอีกเหตุผลสำคัญครับ การบินบนฟ้าก็มีการกำหนดเส้นทางเหมือนถนนบนดิน แต่จะต่างกันนิดนึงตรงที่ถนนบนฟ้าต้องจองล่วงหน้า ว่าใครจะบินผ่านที่ความสูงไหน เวลาไหนบ้าง เพราะเหตุผลด้านความปลอดภัย ทำให้ไม่สามารถบินตามๆกันในระยะกระชั้นชิดได้ เพราะกระแสอากาศปั่นป่วน (wake turbulence) จากเครื่องบินลำหน้า จะเป็นอันตรายกับลำที่ตามมาหากเว้นระยะห่างไม่พอ ซึ่งตามกฎการบินมีตัวเลขขั้นต่ำกำหนดไว้แน่นอน(ขนาดขับรถ เรายังต้องขับห่างจากคันหน้าพอสมควรเลยจริงมั้ยครับ)
ทีนี้ในเส้นทางบินแต่ละเส้นก็จะมีเครื่องบินที่จองใช้เส้นทางนั้นๆเป็นประจำอยู่แล้ว การที่จะมีเครื่องบินลำอื่นๆขอเลี่ยงเส้นทางอื่นมาใช้เส้นทางเดียวกันเป็นจำนวนมากก็อาจจะทำไม่ได้ พี่นักบินขอพูดง่ายๆว่า “ถนนเต็ม” ละกันครับ
3.น้ำมันไม่พอ(Flight range limit) สมมติว่าจะขับรถจากกรุงเทพไปเชียงใหม่ ถ้าเราขับรถที่มีถังน้ำมันใหญ่ๆ และประหยัดน้ำมัน อาจขับได้รวดเดียวถึง แต่ถ้าขับอีโค่คาร์ อาจต้องแวะเติมน้ำมันระหว่างทาง 2-3 ที เครื่องบินก็เช่นเดียวกันครับ แต่ต่างตรงที่เราแวะเติมน้ำมันกลางอากาศไม่ได้ ในการบินแต่ละเส้นทางบิน โดยปกติจะจัดให้บินโดยเครื่องบินที่เหมาะสมไว้แล้ว แต่หากเปลี่ยนเส้นทางบินให้อ้อมมากๆ ก็อาจทำให้เครื่องบินแบบนั้นๆบินไม่ถึงได้ จึงต้องยกเลิกเที่ยวบินก็เป็นได้
จริงๆอาจมีเหตุผลอื่นๆประกอบอีกมากมายครับ หวังว่าจะเข้าใจกันมากขึ้น นะคร้าบ เพราะว่าแต่ละสายการบินก็คงไม่อยากยกเลิกเที่ยวบินกันง่ายๆหรอกครับ นอกจากจะโดนผู้โดยสารบ่น สายการบินขาดรายได้แล้วยังจะมีค่าใช้จ่ายอื่นๆตามมามากมายนอกจากค่าเยียวยาผู้โดยสาร รู้งี้แล้วก็อย่าเพิ่งว่าสายการบินกันเลยนะครับ”
